
DERINIMO PAŽYMA
	Nr.
	Institucija
	Derinant gautos pastabos

	Lietuvos Respublikos Prezidento kanceliarijos komentaras

	1.
	Lietuvos Respublikos socialinės apsaugos ir darbo ministerija (SADM)
	Antra. Įstatymų projektų lydimuosiuose dokumentuose nėra pagrįstas diferencijuotas teisinis reguliavimas tai pačiai asmenų grupei – vaikams, t. y. kodėl teisę įsigyti vienkartinį arba terminuotą vardinį važiavimo bilietą vykti viešuoju keleiviniu transportu su 100 procentų nuolaida įgytų tik vaikai iki 3 metų, kurie užimtų sėdimąją ar miegamąją vietą, o vaikams nuo 4 iki 7 metų toks papildomas reikalavimas netaikomas.
	Neatsižvelgta. Aiškinamajame rašte nurodoma, kodėl esamas reguliavimas, kai vienas suaugęs gali vežtis 2 vaikus iki 7 m., jei jie neužima papildomos sėdimosios vietos, nėra teisingas. Yra nurodoma, kad pagal direktyvą 91/671/EEB ir ES šalių praktiką vaikai iki 3 m. gali būti vežami autobusuose be saugos diržų, arba bet kurie vaikai autobuse, kuriame leidžiama vežti stovinčius keleivius. Tuo remiantis siūloma palikti teisę keleiviams vežtis vaikus iki 3 m. (imtinai) nemokamai, jei jie neužima papildomos sėdimosios ar miegamosios vietos, o vyresniems – užimti atskirą vietą transporte, kad būtų vežami saugiai.  
Nuo 4 m. vaikas turi užimti atskirą vietą.

	2.
	
	1.2 Įvertinti Įstatymo projekto 5 straipsnio nuostatos „įsigyti <...> bilietą <...> su 100 procentų nuolaida“ įgyvendinimo realumą, nes pagal Įstatymo 8 straipsnio 4 dalį, asmuo turi prievolę, viešąjį keleivinį transportą kontroliuojantiems pareigūnams ar vežėjui pareikalavus, pateikti jiems įsigytą kelionės bilietą su nuolaida (pvz., ar praktikoje asmenys kūdikiams perka važiavimo bilietus, ar yra reali galimybė juos įsigyti), ir, esant poreikiui, Įstatymo projektą papildyti nuostatomis, nustatančiomis, kada, naudojantis Įstatymo 5 straipsnyje nustatyta lengvata, nereikia įsigyti važiavimo bilieto.
	Įvertinta. Keleiviai turės teisę įsigyti bilietą su 100 proc. nuolaida. 



	3.
	Lietuvos transporto saugos administracija (LTSA)
	1. Administracija atkreipia dėmesį, kad Įstatymo projekte nebelieka vienos iš lengvatų rūšių – teisės važiuoti nemokamai , dėl to kartu su Įstatymo projektu derinamų įstatymų projektų  nuostatos dėl nemokamo vaikų iki 3 metų vežimo tampa prieštaraujančiomis Įstatymo projektui.
	Neatsižvelgta. 
Norime pabrėžti, kad nemokamai vežtis vaikus iki 3 m. yra keleivio teisė, o ne lengvata, todėl Viešojo keleivinio transporto lengvatų įstatymo projekte jos siūloma atsisakyti, o keleivio teisę perkelti prie kitų keleivio teisių, išdėstytų Lietuvos Respublikos kelių transporto kodekse (toliau – KTK), Lietuvos Respublikos vidaus vandenų transporto kodekse (toliau – VVTK), Lietuvos Respublikos geležinkelių transporto kodekse (toliau – GTK). Lengvata yra teikiama tada, kai įsigyjamas bilietas. Tai yra esminis skirtumas nuo keleivio teisės vežtis vaikus iki 3 m. (imtinai) nemokamai, jeigu jie neužima papildomos sėdimosios vietos.

	4.
	
	2. Siekdami aiškesnio reglamentavimo ir Įstatymo projekto nuostatų nuoseklumo, siūlome suderinti Įstatymo projekto 3 straipsnio 2 dalyje minimas transporto rūšis ir maršrutus su Įstatymo projekto 9 straipsniu, t. y. Įstatymo projekto 3 straipsnio 2 dalį išdėstyti pagal Įstatymo projekto 9 straipsnyje išvardytas transporto rūšis ir maršrutus.
	Neatsižvelgta. 3 straipsnio 2 dalis apibrėžia įstatymo taikymą tam tikroms transporto rūšims ir paslaugoms – reisams. 
9 straipsnyje išvardintos tokios pačios transporto rūšys, tik atsižvelgiant į esamą teisinę bazę, kuri nustato finansavimą ne tik pagal transporto rūšis, bet ir pagal teritorinį aspektą (maršrutus), įvardijami autobusų tolimojo susisiekimo maršrutai ir vietinio (miesto ar priemiestinio) susisiekimo maršrutai.

	5.
	
	5. Kadangi Įstatymo projekte nebeliko vienos iš lengvatų rūšių „teisės važiuoti nemokamai“, Administracija, siekdama užtikrinti nemokamą vaikų iki 3 metų (imtinai) vežimą, siūlo patikslinti Įstatymo projekto 5 straipsnį ir jį išdėstyti taip:
„5 straipsnis. Teisė įsigyti važiavimo bilietą su 100 procentų nuolaida 
Įsigyti vienkartinį arba terminuotą vardinį važiavimo bilietą vykti viešuoju keleiviniu transportu su 100 procentų nuolaida turi teisę: 1) vaikai iki jiems sukaks 7 metai.“ Ir kitos dvi su tuo susijusios pastabos.
	Atsižvelgta iš dalies. Pataisyta pagal SADM pasiūlytą formuluotę.

	6.
	
	6. Administracija siūlo patikslinti Įstatymo projekto 6 straipsnio 2 dalies 3 punktą ir jį išdėstyti taip:
„3) Lietuvos Respublikos, kitų Europos Sąjungos valstybių narių, Europos ekonominės erdvės ir Šveicarijos konfederacijos aukštųjų mokyklų studentai, studijuojantys pagal nuolatinę studijų formą.“
	Neatsižvelgta. Įstatymo projektas Nr. 1 įgyvendina 2014 m. balandžio 16 d. Europos Parlamento ir Tarybos direktyvą 2014/54/ES dėl priemonių, kad darbuotojai galėtų lengviau naudotis laisvo darbuotojų judėjimo teisėmis.
ES valstybių piliečiams turi būti užtikrintos tos pačios teisės kaip LR piliečiams. 

	7.
	
	8. Administracija siūlo atsisakyti Įstatymo projekto 8 straipsnio 3 dalies, nes šios nuostatos praktikoje įgyvendinti neįmanoma.
	Neatsižvelgta. Atsižvelgiant į UAB „LTG Link“ pateiktas įžvalgas atsisakyta naikinti nuostatas dėl užsienio kitų užsienio valstybių išduotų statusą patvirtinančių dokumentų, nes praktikoje gali būti atvejų, kai tam tikram statusui nustatyti gali neužtekti užsienio valstybių piliečiams išduoto leidimo laikinai gyventi Lietuvoje ar ES. LTSA keliamą problemą turėtų spręsti Vyriausybės nutarimu tvirtinama dokumentų pavyzdžių pateikimo tvarka.

	8.
	Lietuvos Respublikos susisiekimo ministerija (SM)
	Projekto aiškinamajame rašte nėra argumentuota, kodėl Projektu siūloma išplėsti Įstatyme nurodytų lengvatų taikymą, suteikiant galimybę jomis pasinaudoti Šveicarijos Konfederacijos piliečiams ir jų šeimų nariams. Siūlome Projekto aiškinamąjį raštą papildyti išdėstant motyvus dėl šio pasiūlymo.
	Išplėtimo pagrindas – ES ir valstybių narių bei Šveicarijos Konfederacijos dvišalis susitarimas dėl laisvo asmenų judėjimo, nustatantis ES valstybių narių ir Šveicarijos Konfederacijos piliečių teisę į vienodą požiūri dėl gyvenimo ir darbo sąlygų.

	9.
	
	1. Dėl Projekto taikymo neapibrėžtumo. Projekto 3 straipsnio 2 dalies 1 punkto nuostatos sudaro prielaidas skirtingai aiškinti Įstatymo taikymo sritį ir sukuria teisinį neapibrėžtumą, kadangi reguliarus autobuso maršrutas gali būti ir tarptautinio susisiekimo dalis. Atsižvelgiant į tai siūlome koreguoti Projekto 3 straipsnio 3 dalį ją išdėstant taip: „Šiame įstatyme nustatytos lengvatos nėra teikiamos asmenims vykstantiems tarptautinio susisiekimo maršrutais“.
	Atsižvelgta iš dalies. Pataisyta pagal LTSA pasiūlytą formuluotę, atitinkančią KTK.

	10.
	
	2. Dėl Projekte vartojamos sąvokos „reisas“. Atkreipiame dėmesį, kad transporto sektoriuje reisas yra maršruto dalis. Maršrutą dažniausiai sudaro 2 reisai – t. y. reisas pirmyn ir reisas atgal. Todėl siūlome Projekto 3 straipsnio 2 dalies 1 ir 3 punktuose žodį ,,reisas” keisti į žodį ,,maršrutas”, o šio straipsnio 3 dalyje iš viso atsisakyti žodžio „reisas“ vartojimo.

	Atsižvelgta iš dalies. Projekto 3 straipsnio 2 dalyje vardijama, kokiu transportu vykstant ir kokioms paslaugoms teikiamos lengvatos. Sąvoka „maršrutas“ yra nukreipta ne į paslaugos apibrėžimą, o nurodo trasą, geografinę vietą, kurioje teikiama paslauga. Vadovaujantis KTK 18 straipsniu, maršrutai yra vietinio, tolimojo ir tarptautinio susisiekimo. Teritorinę apibrėžtį nustato Projekto Nr. 1 3 straipsnio 3 dalis, kuri pataisyta atsižvelgiant į pateiktas pastabas.
Atkreiptinas dėmesys, kad KTK 18 straipsnis apibrėžia, kad „Reguliarūs reisai – reisai, kuriais keleiviai vežami nustatytu dažnumu ir maršrutais, kelionės metu paimant ir išleidžiant keleivius tam tikslui nustatytose stotelėse, laikantis iš anksto nustatytų tvarkaraščių ir tarifų“. Taip pat pateikiami užsakomųjų, specialiųjų reisų apibrėžimai. 
VVTK (30 str.) nurodyta, kad keleiviai vežami nurodytais maršrutais ir turistiniais ir užsakomaisiais reisais. Atsižvelgus į pateiktą SM siūlymą, būtų praplėsta nuolaidų taikymo sritis ir sukeltų daugiau neaiškumų.

	11.
	
	3. Dėl sąvokos ,,vietinis maršrutas“ vartojimo. Projekto 3 straipsnio 2 dalies 2 punkte vartojama sąvoka ,,vietinių maršrutų“. Taip pat ši sąvoka pasikartoja ir Projekto 6 straipsnio 2 dalyje ir 9 straipsnio 4 punkte, tik jau kalbant apie kelių transporto priemones. Kadangi Projektu yra siūloma aiškiai apibrėžti Įstatymo taikymo teritoriją, t. y. kad lengvatos taikomos tik Lietuvos Respublikos teritorijoje, svarstytina, ar tikslinga papildomai naudoti šią sąvoką.
	Įvertinta ir neatsižvelgta. Projektas Nr. 1 derinamas prie KTK, VVTK, GTK pateiktų apibrėžimų. Vietinis maršrutas GTK ir VVTK nėra suprantamas taip pat. Todėl dėl teisinio aiškumo vartojamos galiojančios sąvokos.

	12.
	
	8. Dėl lengvatų taikymo aukštųjų mokyklų studentams. Projekto 6 straipsnio 2 dalies 3 punkte, 7 straipsnio 2 dalies 3 punkte siūloma nustatyti, kad į atitinkamas lengvatas gali pretenduoti aukštųjų mokyklų studentai, studijuojantys pagal nuolatinę studijų formą, Lietuvos Respublikos, kitų Europos Sąjungos valstybių narių ir Europos ekonominės erdvės valstybių piliečiai bei jų šeimos nariai, studijuojantys Europos Sąjungos valstybių narių ar Europos ekonominės erdvės valstybių aukštosiose mokyklose pagal nuolatinę arba studijų formą. Susisiekimo ministerijos nuomone, turėtų būti apsvarstytas tikslingumas apibrėžti studijų formą, kadangi ir šiuo metu praktikoje susiduriama su problema naudojimosi lengvatomis pagrįstumą kontroliuojantiems asmenims siekiant nustatyti, ar studentas studijuoja pagal nuolatinę studijų programą, ar ne. Be to, populiarėjant hibridiniam ar nuotoliniam mokymuisi, tokia formuluotė tampa morališkai atgyvenusi. Antra, nėra aišku, kodėl bet kurioje pasaulio aukštojoje mokykloje besimokančiam asmeniui turėtų būti taikoma transporto lengvata Lietuvos Respublikos teritorijoje ir apmokama iš Lietuvos mokesčių mokėtojų lėšų. Siūlome atitinkamai pakoreguoti šias nuostatas atsisakant nurodyti studijų formą ir geografiškai apibrėžti taikymo sritį, t. y. taip kaip ją siūloma  apibrėžti Projekto 3 straipsnyje.
	Neatsižvelgta. 
Įstatymo projektas Nr. 1 įgyvendina 2014 m. balandžio 16 d. Europos Parlamento ir Tarybos direktyvą 2014/54/ES dėl priemonių, kad darbuotojai galėtų lengviau naudotis laisvo darbuotojų judėjimo teisėmis.
ES piliečiams ir turintiems teisę laikinai gyventi Lietuvoje turime užtikrinti tokias pačias galimybes kaip LR piliečiams.
Sutinkame, kad rizika yra, bet įstatyme neįmanoma reglamentuoti visų gyvenimo atvejų, taikant įstatymą turėtų būti atsižvelgiama ir į protingumo kriterijų.

	13.
	
	9. Dėl tėvų (globėjų) statusą patvirtinančių dokumentų. Projekto 7 straipsnio 1 dalies 3 punkte siūloma nustatyti, kad ,,teisę įsigyti važiavimo bilietą su 50 procentų nuolaida turi tėvai arba globėjai (rūpintojai), važiuojantys kartu su vaikais savaitgalių ir švenčių dienomis“. Susisiekimo ministerijos nuomone, tai yra sveikintina ir ilgai laukta iniciatyva. Visgi, praktikoje įgyvendinant šią nuostatą gali atsirasti sunkumų, kadangi nėra aišku, koks dokumentas patvirtins šį statusą, – teoriškai tai galėtų būti asmens tapatybę patvirtinantis dokumentas, bet dalis vaikų tokio dokumento gali ir neturėti, arba vaiko gimimo liudijimas, tačiau jame nėra fotonuotraukų. Kviečiame detaliau išdiskutuoti šią aplinkybę.
	Įvertinta. Sutinkame, kad rizika yra, įstatyme neįmanoma reglamentuoti visų gyvenimo atvejų, taikant įstatymą turėtų būti atsižvelgiama ir į protingumo kriterijų.

	14.
	UAB „LTG Link“ 
	Bendrovė siūlo tikslinti Įstatymo projekto 3 straipsnio 3 dalį ir jį išdėstyti tokia redakcija „Šiame įstatyme numatytos lengvatos teikiamos, kai keleivio kelionės pradinė ir galinė stotelė yra Lietuvos Respublikos teritorijoje“.
	Atsižvelgta iš dalies. Pasirinkta kita, LTSA siūloma formuluotė, esanti KTK „3. Šiame įstatyme numatytos lengvatos teikiamos, kai maršruto pradžios ir pabaigos punktai yra Lietuvos Respublikos teritorijoje.“

	15.
	
	Bendrovė tuo pačiu atkreipia dėmesį, kad Šveicarijos Konfederacija nėra Europos Sąjungos ar Europos ekonominės erdvės valstybė narė, todėl šiuo atveju siūlo papildomai įvertinti, ar norėdami pasinaudoti Transporto lengvatų įstatyme įtvirtinta lengvata Šveicarijos Konfederacijos piliečiai turi pateikti Sąjungos piliečio šeimos nario leidimo gyventi šalyje kortelę ar vis dėlto kitokį dokumentą.
	Įvertinta. Nuostatos pagrindas – ES ir valstybių narių bei Šveicarijos Konfederacijos dvišalis susitarimas dėl laisvo asmenų judėjimo, nustatantis ES valstybių narių ir Šveicarijos Konfederacijos piliečių teisę į vienodą požiūri dėl gyvenimo ir darbo sąlygų.

	16.
	Lietuvos savivaldybių asociacija
	1. Keleivių, turinčių teisę į lengvatas, skaičius pastaraisiais metais ypač išaugo Vilniaus miesto savivaldybėje, kadangi jos teritorijoje sukoncentruota dauguma Lietuvos aukštųjų mokyklų, valstybės įstaigų, specializuotų gydymo įstaigų. Savivaldybė turi išmokėti vežėjams kompensacijas už lengvatas, kuriomis naudojasi ne tik Vilniaus miesto savivaldybės gyventojai, bet ir iš kitų savivaldybių atvykę studentai, moksleiviai, pensininkai, sergantys ir kiti asmenys.
Atsižvelgiant į tai, kad įstatymo projekte siūloma praplėsti transporto lengvatų gavėjų grupes, kas iš esmės lemtų dalinai nemokamą viešąjį transportą, būtina tam numatyti asignavimus valstybės biudžete, priešingu atveju daugelio savivaldybių, ypač didžiųjų miestų, atveju naujas reguliavimas būtų neįgyvendinamas dėl lėšų trūkumo, sunkiai suvaldomos paklausos, augant nebūtinų kelionių skaičiui.
Siūlome svarstyti pakeisti Transporto lengvatų įstatymo 8 straipsnio 4 punktą, kuris reglamentuotų savivaldybėms kasmet skirti valstybės biudžeto bendrosios dotacijos kompensacijos sumas pagal apskaičiuotą kiekvienos savivaldybės realų lėšų poreikį kompensacijoms lengvatiniam keleivių vežimui skaičiuoti ir mokėti, atsisakant lengvatinio keleivių vežimo kompensacijų skaičiavimo ir mokėjimo funkcijos finansavimo gyventojų pajamų mokesčio įplaukomis, arba savivaldybių biudžetams padidinti pastoviąją gyventojų pajamų mokesčio dalį minėtos funkcijos finansavimui.
	Neatsižvelgta. 
Atsižvelgiant į gyventojų migracijos tendencijas ir į įgyvendinamas sveikatos, švietimo ir kitas reformas, kurios susijusios su paslaugų koncentravimu didesniuose miestuose, Vilniaus miesto savivaldybės ir kitų Lietuvos didžiųjų miestų savivaldybių keliami klausimai dėl besinaudojančių viešuoju transportu galimo augimo yra suprantami, tačiau jie nėra tiesiogiai susiję su teikiamais Įstatymo projekto Nr. 1 pakeitimais. Pavyzdžiui, Vilniaus miesto savivaldybėje vilniečio kortelę gali įsigyti ne tik Vilniaus gyventojai. Šiuo metu Vilniaus miesto viešojo transporto lengvatomis perkant terminuotus bilietus gali naudotis visi vaikai, turintys bilietą ir moksleivio pažymėjimą, nepaisant, kur ir pagal kokias programas jie mokosi. Pradinio ugdymo programas Vilniuje lankantys vaikai gauna dar didesnes lengvatas, nei siūlo galiojantis Transporto lengvatų įstatymas ar siūlomi įstatymo pakeitimai. Tad siūlomi pakeitimai dėl vaikų Vilniaus miesto savivaldybės biudžetui neturėtų turėti didelio poveikio. Vilniaus miesto savivaldybė taip pat taiko didesnes nuolaidas, nei numato įstatymas, žmonėms, vyresniems nei 80 metų. Sutiktina, kad papildomai biudžeto reikės lengvatoms pensinio amžiaus asmenims iki 70 metų suteikti. Tačiau atkreiptinas dėmesys, kad 60–70 m. amžiaus gyventojai gerokai dažniau vairuoja automobilius už vyresnius nei 70 m. 2021 m. „Regitros“ duomenimis, 60–70 m. asmenys sudarė 12,9 proc. visų gyventojų, turinčių vairuotojo pažymėjimus, kai 70–79 m. gyventojų dalis yra tik 5,4 proc. Neturime pagrindo numatyti ženklų didėjimą. 

	17.
	
	2. Pastebėtina, kad įstatymo projekto iniciatoriai nėra įvertinę, kokius finansinius kaštus lems šių įstatymo pakeitimų įgyvendinimas valstybės ir savivaldybių biudžetams, t. y. kokia bus papildoma kompensacijoms skirtų išlaidų suma. Konkreti finansinė našta dėl papildomų lengvatų nėra nei apskaičiuota, nei aptarta, iš kokių lėšų ji bus finansuojama. Atsižvelgiant į tai, siūlome atlikti numatomo teisinio reguliavimo poveikio vertinimą.
	Neatsižvelgta. Teisinis reguliavimas iš esmės nėra keičiamas, praplečiama tik teisinio reguliavimo aprėptis. Poveikio vertinimui atlikti reikėtų gauti tikslius duomenis. Duomenų apie tai, kiek pensinio amžiaus asmenų ar vaikų naudojasi viešuoju transportu, nėra, nemokamai važiuojančių vaikų apskaičiuoti iš viso neįmanoma, nes, jiems vykstant viešuoju transportu nemokamai, bilietai su nuolaida nėra įsigyjami, tokie keleiviai nefiksuojami jokioje sistemoje. Savivaldybės neturi duomenų apie viešojo transporto naudojimąsi pagal amžiaus grupes. 
Siūlomi Įstatymo projekte Nr. 1 pakeitimai kaip tik sudaro galimybes tiksliai įsivertinti ir apskaičiuoti nuolaidų teikimo apimtį ir kaštus.

	18.
	
	3. Iš įstatymo projekto neaišku, kodėl priemiesčio ir miesto maršrutuose siūlomos didesnės transporto lengvatos, nei tolimojo susisiekimo autobusų ar traukinių maršrutuose. Juk priemiesčio maršrutai yra labiau panašūs į tolimojo susisiekimo maršrutus, o ne į miesto, yra siekiančių iki 100 km ilgį. Galimai tai susiję su tuo, kad miesto ir priemiesčio maršrutai yra finansuojami savivaldybių, o tolimojo susisiekimo ir traukinių bei keltų maršrutai – iš valstybės biudžeto (Susisiekimo ministerijos) asignavimų. Tai nėra teisinga savivaldybių atžvilgiu, trūksta argumentų, kodėl siūlomos skirtingos lengvatos.
	Neatsižvelgta. Didesnės lengvatos miesto ir priemiesčio maršrutuose numatomos tik vaikams. Tokios pat lengvatos buvo numatytos ir galiojančiame Transporto lengvatų įstatyme: vietiniais (miesto ir priemiestiniams) maršrutais važiuojančiuose autobusuose ir troleibusuose. Laikantis principo „nebloginti situacijos“  numatytos tokios pačios 80 proc. važiavimo viešuoju keleiviniu transportu lengvatos visiems vaikams, nepriklausomai nuo vaiko mokymosi vietos, važiuojantiems vietiniais maršrutais autobusais ir troleibusais. 

	19.
	
	4. Nėra aišku ir tai, kaip ir pagal kokius dokumentus bus patikrinama teisė į siūlomas transporto lengvatas, kokius pagrindžiančius dokumentus keleiviai turės pateikti, pvz., šeimos savaitgaliais, vaikai 16-18 metų, kurie dažnai atrodo žymiai vyresni nei iš tiesų yra ir t.t. Kadangi nėra aišku, kokius dokumentus numatyta privalomai turėti kelionės metu, bus sudėtinga atlikti tėvų (globėjų), keliaujančių su vaikais, asmens tapatybės nustatymą ar kontrolę. Ar tai bus vykdoma pagal gimimo liudijimą, patvirtinantį tėvystės ryšį (minėtų dokumentų iki šiol nereikėjo)? Kyla klausimas, kaip bus galima objektyviai ir teisėtai atlikti šių transporto lengvatų taikymo kontrolę.
	Neatsižvelgta. Sutinkame, kad rizika yra, bet įstatyme neįmanoma reglamentuoti visų gyvenimo atvejų, taikant įstatymą turėtų būti atsižvelgiama ir į protingumo kriterijų. 
Vaiko amžių įrodantys dokumentai gali būti tokie patys kaip ir šiuo metu – mokinio pažymėjimas, tapatybės kortelė arba gimimo liudijimas (kopija). 

	5. Siūlome palikti teisę važiuoti keleiviniu transportu nemokamai keleivinį transportą kontroliuojantiems pareigūnams, kadangi kontrolės veiksmai atliekami ir važiuojant viešuoju transportu, ne tik naudojant tarnybinį automobilį. Netikslinga panaikinti nemokamo važiavimo kontrolės metu išlygą, nes tai apsunkins kontrolės funkcijos atlikimą.
	Neatsižvelgta. Konsultuojantis su kitomis institucijomis, išsiaiškinta, kad kontrolė vykstant viešuoju transportu iš esmės nėra vykdoma. Pasiūlymas yra neaktualus. 

	6. Atkreipiame dėmesį, kad daugelyje transporto kasos aparatų, ypač senesnių, būtų sunku įvesti bilietų su 100 proc. nuolaida įvedimą ir pardavimą bei apskaitą. Todėl reikėtų atnaujinti kasos aparatus, o tai pareikalautų papildomų išlaidų.
	Neatsižvelgta. Pažymime kad teisė įsigyti važiavimo bilietą su 100 procentų nuolaida siūloma nustatyti siekiant tikslesnės besinaudojančių transporto lengvatomis apskaitos. Tokiu būdu Valstybės biudžeto ir savivaldybių biudžeto, skirto kompensuoti vežėjų patiriamas išlaidas, planavimas galėtų būti tikslesnis. Be to, taip būtų sudarytos galimybės vežėjams kompensuoti realias jų patirtas sąnaudas, todėl vežėjai patys turėtų būti suinteresuoti diegti naujas funkcijas.

	7. Siūlome patikslinti Lietuvos Respublikos transporto lengvatų įstatymo Nr. VIII-1605 pakeitimo įstatymo projekto 5 str. 2 punktą ir nurodyti, kokiomis sąlygomis yra taikoma 100 procentų nuolaida vaikams nuo 4 iki 7 metų (pvz., neužimant atskiros sėdimosios vietos).
	Neatsižvelgta. Sąlygų nėra, vaikai iki 7 m. (imtinai) turi teisę vykti viešuoju keleiviniu transportu įsigiję bilietą su 100 procentų nuolaida.

	8. Jei būtų panaikintas Transporto lengvatų įstatymo 6 straipsnis, neaišku, kaip tai koreliuotų su LR švietimo įstatymo nuostatomis, kad priemiestyje turi būti užtikrinamas tik nemokamas atvežimas ir parvežimas iš mokyklos. Kaip būtų užtikrinta, kad nemokamas arba labai pigus viešasis transportas netaptų galimų socialinių problemų katalizatoriumi (pvz., vaikų pabėgimo iš namų skaičiaus augimas ar pan.).
	Neatsižvelgta. Švietimo įstatyme nustatytas reikalavimas vežti vaikus į ir iš ugdymosi įstaigos nėra susijęs su Transporto lengvatų įstatymu tiesiogiai. Švietimo įstatyme įtvirtintą vaikų pavėžėjimo reikalavimą galima įgyvendinti ir kitais būdais. Be to, savivaldybės gali nustatyti ir kitokias lengvatas, kaip tai nurodyta teikiamo projekto Nr. 1 4 str. 2 dalyje. 
Pažymėtina, kad socialinių problemų katalizatoriumi dažniau gali tapti socialinių ir kitų paslaugų neprieinamumas dėl nepakankamai prieinamo viešojo transporto.

	Vidaus reikalų ministerija (VRM)
	Manome, kad viešasis keleivinis transportas praktikoje yra suprantamas kaip transporto priemonė, kuria naudojantis yra teikiama paslauga, o ne kaip pati paslauga ir, atsižvelgdami į tai, siūlome Įstatymo 2 straipsnio 2 dalyje pateiktą sąvoką „viešasis keleivinis transportas“ keisti į sąvoką „keleivių vežimas viešuoju keleiviniu transportu“. 
Taip pat manome, kad viešuoju keleiviniu transportu turėtų galėti naudotis visi fiziniai asmenys be išimties, o ne atitinkantys požymį „tie, kurie kreipiasi“, ir, atsižvelgdami į tai, siūlome šio požymio apibrėžiant sąvoką „viešasis keleivinis transportas“ atsisakyti. Neatsisakius šio požymio, siekiant teisinio aiškumo, Įstatyme turėtų būti nustatyta, kokiu būdu ir (ar) forma kreipimasis išreiškiamas.
	Neatsižvelgta. Siekiant teisinio aiškumo ir nuoseklumo sąvoka „Viešasis keleivinis transportas“ apibrėžta remiantis Lietuvos Respublikos transporto veiklos pagrindų įstatyme Nr. IX-747 pateiktu Viešojo transporto sąvokos apibrėžimu: „Viešasis transportas – keleivių, bagažo ir (arba) krovinių vežimo nustatytais maršrutais nustatytu laiku paslauga, teikiama visiems, kurie kreipiasi.“ Kadangi apibrėžiamas keleivinis transportas, atsisakyta bagažo ir (arba) krovinių vežimo. Atkreiptinas dėmesys, kad nustatymas formos ir būdo, kaip turi būti išreikštas kreipimasis dėl paslaugos suteikimo, nėra Transporto lengvatų įstatymo objektas. Be to, kreipimusi dėl paslaugos galima būtų vadinti fizinio asmens tapimą keleiviu, nes:  
· KTK 17 straipsnis apibrėžia, kad „Keleivis – fizinis asmuo, kuris pagal sutartį arba kitu teisiniu pagrindu naudojasi kelių transporto priemone“. 
· 20 straipsnis apibrėžia, kad „Keleivio bilietas – tai dokumentas, kuriuo patvirtinama, kad yra sudaryta keleivių vežimo reguliariu reisu sutartis, arba skaitmeninėje duomenų bazėje saugomas įrašas, kuriuo patvirtinama, kad yra sumokėta už vežimo paslaugą“. 
· GTK 431 straipsnis apibrėžia, kad „Traukinio keleivis (toliau – keleivis) – pagal keleivių vežimo sutartį, įskaitant atvejus, kai vykstama be bilieto, arba kitais teisės aktuose, reglamentuojančiuose keleivių vežimo sąlygas, nustatytais pagrindais traukinio vagone vykstantis asmuo, išskyrus traukinio mašinistą ir kitus darbuotojus, kurie aptarnauja keleivius traukinyje“.  



